Ráðherrar ríkisstjórnarinnar hittast á Egilsstöðum síðdegis í dag til að ræða tillögur sóttvarnalæknis að aðgerðum innanlands. Engar upplýsingar hafa fengist um efni minnisblaðsins enn sem komið er. Margar stórar bæjarhátíðir hófust víðs vegar um land í dag.
Það eru nákvæmlega fjórar vikur síðan þjóðin fagnaði þeim merka áfanga að öllum sóttvarnaaðgerðum var aflétt innanlands, á miðnætti föstudagsins 25. júní. Við tók algjört frelsi í fjöldasamkomum, skemmtistaðir máttu standa opnir langt fram eftir nóttu, grímuskylda var afnumin og sprittið fór ofan í skúffu. Landamærin voru sömuleiðis galopin og allt fylltist fljótlega af erlendum ferðamönnum.
Næstu tvær vikurnar fannst eitt og eitt smit, en fyrir viku síðan, föstudaginn 16. júlí, greindust 13 manns innanlands með delta-afbrigðið. Þremur dögum síðar greindust 38 smit, svo 56, 78 og nýjustu tölur eru 76.
Í gær tók við kunnuglegt stef, sem hófst klukkan ellefu með upplýsingafundi almannavarna þar sem Þórólfur Guðnason sóttvarnalæknir sagði að heilbrigðisráðherra fengi frá honum enn eitt minnisblaðið með tillögum að aðgerðum. Hann vildi ekki greina frá innihaldi minnisblaðsins, en undirstrikaði að við vissum svo sem hvað hefði virkað fram til þessa. Þar á sóttvarnalæknir væntanlega við grímuskyldu, sprittnotkun, fjarlægðartakmörk, fjöldatakmarkanir og að öllum líkindum styttan opnunartíma skemmtistaða. Langflest smitin sem nú greinast má rekja til skemmtanalífs í miðbænum.
Ekkert heyrist úr herbúðum ríkisstjórnarinnar annað en að þar virðast margir vera á faraldsfæti og að þau hittast á Hótel Valaskjálf á Egilsstöðum klukkan 16 síðdegis í dag. Ekki er talið líklegt að formlegur blaðamannafundur verði haldinn þar sem ákvarðanir ríkisstjórnarinnar verða tilkynntar, en veitt verða viðtöl að fundi loknum.
Stærstur hluti ríkisstjórnarinnar kemur saman til fundar á Egilsstöðum klukkan fjögur í dag þar sem tillögur að innanlandsaðgerðum verða ræddar og síðan tilkynntar. Þessi staðsetning varð fyrir valinu þar sem margir ráðherrar eru á ferðalagi um landið, eins og margir aðrir landsmenn.